19830328

Directiva Consiliului

din 28 martie 1983

privind importul în statele membre de piele de pui de focă și de produse derivate

(83/129/CEE)

CONSILIUL COMUNITĂȚILOR EUROPENE,

având în vedere Tratatul de instituire a Comunității Economice Europene, în special articolul 235,

având în vedere propunerea Comisiei,

având în vedere avizul Adunării [1],

având în vedere avizul Comitetului Economic și Social [2],

întrucât Adunarea adoptă o rezoluție privind comerțul comunitar cu produse derivate din foci, în special cu produse derivate din puii de focă ("cu spate albastru", "cu palton alb");

întrucât, în mai multe state membre, există deja măsuri obligatorii sau voluntare pentru limitarea importurilor sau a comercializării pieilor de pui de focă "cu palton alb" și "cu spate albastru"; întrucât într-unul dintre statele membre marcarea tuturor produselor din foci este deja obligatorie;

întrucât diferite studii au relevat probleme privind starea populațiilor de foci "cu palton alb" și foci "cu spate albastru", în special privind efectul vânătorii netradiționale asupra conservării și a stării populațiilor de foci "cu spate albastru";

întrucât exploatarea focilor și a altor specii, în funcție de capacitatea acestora de a rezista la acest tip de exploatare și respectându-se echilibrul natural, este o ocupație legitimă și naturală, iar în anumite regiuni ale lumii constituie un aspect important al modului tradițional de viață și al economiei; întrucât vânătoarea, așa cum este practicată în mod tradițional de populația inuită, nu afectează puii de focă și, în consecință, este necesar să se garanteze că interesele populației inuite nu sunt afectate;

întrucât este de dorit să se efectueze investigații suplimentare asupra vânării puilor de focă "cu palton alb" și "cu spate albastru"; întrucât, până la obținerea rezultatelor unei astfel de investigații, trebuie luate sau menținute măsuri în conformitate cu Rezoluția Consiliului și a reprezentanților guvernelor statelor membre din 5 ianuarie 1983 [3];

întrucât s-a luat la cunoștință faptul că vânarea puilor de focă a fost deja supusă anumitor restricții; întrucât Consiliul a cerut Comisiei să continue să caute soluții pentru ca, în contextul contactelor permanente cu statele vizate, restricțiile la import să nu mai fie necesare;

întrucât Consiliul reanalizează situația pe baza unui raport care trebuie prezentat de către Comisie până la 1 septembrie 1983,

ADOPTĂ PREZENTA DIRECTIVĂ:

Articolul 1

(1) Statele membre iau sau mențin toate măsurile necesare pentru a se asigura că produsele menționate în anexă nu sunt importate pe bază comercială pe teritoriul lor.

(2) Statele membre informează de îndată Comisia cu privire la aceste măsuri.

Articolul 2

Prezenta directivă se aplică cu începere de la 1 octombrie 1983 până la 1 octombrie 1985, cu excepția cazului în care Consiliul hotărăște altfel printr-o decizie adoptată cu majoritate calificată la propunerea Comisiei, având în vedere raportul care trebuie prezentat Consiliului de către Comisie înainte de 1 septembrie 1983.

Articolul 3

Prezenta directivă se aplică numai produselor care nu rezultă din vânătoarea tradițională practicată de populația inuită.

Articolul 4

Prezenta directivă se adresează statelor membre.

Adoptată la Bruxelles, 28 martie 1983.

Pentru Consiliu

Președintele

J. Ertl

[1] JO C 334, 20.12.1982, p. 132.

[2] JO C 346, 31.12.1982, p. 1.

[3] JO C 14, 18.1.1983, p. 1.

--------------------------------------------------

19830328

ANEXĂ

Nr. | Poziția TVC Nr. | Descriere |

1 | ex 43.01 ex 43.02 A | Blănuri neprelucrate și blănuri tăbăcite sau tratate, inclusiv blănuri asamblate din bucăți sau petece cusute împreună în diferite forme, obținute de la: pui de focă "cu palton alb";pui de focă "cu spate albastru" |

2 | ex 43.03 | Articole din blănurile menționate la punctul 1 |

--------------------------------------------------